b'\n_START_ARTICLE_\nAku\xc5\xa1an piiri\n_START_PARAGRAPH_\nAku\xc5\xa1an piiri (ven. \xd0\x90\xd0\xba\xd1\x83\xd1\x88\xd0\xb8\xd0\xbd\xd1\x81\xd0\xba\xd0\xb8\xd0\xb9 \xd1\x80\xd0\xb0\xd0\xb9\xd0\xbe\xd0\xbd, Aku\xc5\xa1inski raion, dargiksi \xd0\x90\xd1\x85\xd1\x8a\xd1\x83\xd1\x88\xd0\xb0\xd0\xbb\xd0\xb0 \xd1\x80\xd0\xb0\xd0\xb9\xd0\xbe\xd0\xbd, Ahu\xc5\xa1ala raion) on kunnallinen itsehallintoalue Dagestanissa Ven\xc3\xa4j\xc3\xa4ll\xc3\xa4. Vuonna 1934 perustetun piirin pinta-ala on 640 neli\xc3\xb6kilometri\xc3\xa4. Asukkaita on 52\xc2\xa0400 henke\xc3\xa4 (vuonna 2009)._NEWLINE_Aku\xc5\xa1an piiri sijaitsee Dagestanin keskiosan vuoristoseudulla. Pohjoisessa se rajoittuu Leva\xc5\xa1in, id\xc3\xa4ss\xc3\xa4 Sergokalan, etel\xc3\xa4ss\xc3\xa4 Dahadajevin ja Kulin sek\xc3\xa4 l\xc3\xa4nness\xc3\xa4 Lakin piireihin._NEWLINE_Piiriin kuuluu 25 maalaiskuntaa: Aku\xc5\xa1a, Alihanmahi, Ameterkmahi, Balhar, Burgimakmahi, Butri, Dubrimahi, Gap\xc5\xa1ima, Geba, Gerhmahi, Ginta, Kavkamahi, Kassagumahi, Kurikmahi, Mugi, Nahki, Natsy, \xc5\xa0ukty, Tanty, Tebekmahi, Tsugni, Ullut\xc5\xa1ara, Urhut\xc5\xa1imahi, Usi\xc5\xa1a ja Verhni Mulebki. Hallinnollinen keskus on Aku\xc5\xa1an kyl\xc3\xa4, josta on 132 kilometri\xc3\xa4 tasavallan p\xc3\xa4\xc3\xa4kaupunkiin Mahat\xc5\xa1kalaan._NEWLINE_Asukkaista valtaosa on dargeja. Balharin kyl\xc3\xa4ss\xc3\xa4 asuu lakeja._NEWLINE_Seudun p\xc3\xa4\xc3\xa4elinkeino on karjanhoitoon keskittynyt maatalous. Lis\xc3\xa4ksi viljell\xc3\xa4\xc3\xa4n viljaa, vihanneksia ja hedelmi\xc3\xa4. Piirin alueella louhitaan kalkkikive\xc3\xa4._NEWLINE_Kouluj\xc3\xa4rjestelm\xc3\xa4\xc3\xa4n kuuluu mm. 30 keskikoulua, kaksi lyseota, lukio ja lasten luomisty\xc3\xb6n keskus. Kulttuurilaitoksia ovat kirjastot ja kerhotalot. Paikallislehten\xc3\xa4 ilmestyy darginkielinen Barhde\xc5\xa1la guni (\xe2\x80\x9dTotuuden tie\xe2\x80\x9d)._NEWLINE_N\xc3\xa4ht\xc3\xa4vyyksi\xc3\xa4 ovat Gap\xc5\xa1iman, Mugin, Nahkin, Natsyn, Tsugnin, Ullut\xc5\xa1aran ja Usi\xc5\xa1an kylien vanhat moskeijat, Gap\xc5\xa1iman, Mugin ja Natsyn linnoitusrakennelmat ja vartiotornit, Gap\xc5\xa1iman vanha sauna, Nahkin ja Usi\xc5\xa1an kyl\xc3\xa4kaivot, Daud Usi\xc5\xa1inskin talo ja mausoleumi Usi\xc5\xa1assa, \xc5\xa1eikki Ali-Gad\xc5\xbei Aku\xc5\xa1inskin talo ja hauta Aku\xc5\xa1assa, Aku\xc5\xa1an vanhat hallintorakennukset sek\xc3\xa4 lakien kansallissankari Davdi Balharskin talo Balharissa. Piiriss\xc3\xa4 toimii T\xc5\xa1indirt\xc5\xa1iron laskettelukeskus.'